दो महीने में कर दिया गांव को गंदगी मुक्त
ग्रामीणों ने श्रमदान से दो महीने में ही करपा गांव की तस्वीर बदल दी है। ग्रामीणों ने कचरे के ढेर और घरों के आसपास फैली गंदगी को दूर कर दिया है। अभी भी श्रमदान रोजाना सुबह 7 बजे से शुरू होता है। श्रमदान में गांव के प्रत्येक मकान से एक व्यक्ति भाग लेता है। दो महीने पहले तक करपा गांव गंदगी से सरोबार था। गांव पहुंच मार्ग के किनारे गंदगी से चलना भी मुश्किल हो जाता था। ग्रामीणों ने अपने घरों के आसपास कचरे के ढेर लगा कर रखे थे। घरों से निकलने वाले गंदा पानी भी आंगन में जमा होता था। मकानों में शौचालय नहीं होने से खुले में शौच जाते थे। इन सब समस्या को सरपंच किशोरी हजारे ने गंभीरता से लिया और जनपद पंचायत सीईओ मनीष शेंडे, स्वच्छता अभियान के ब्लॉक समन्वयक प्रकाश चौधरी और कृषक फ्रेंडस राजेंद्र भार्गव को अवगत कराया। इसके बाद राजेंद्र भार्गव ने ग्रामीणों की बैठक लेकर स्वच्छता का संकल्प दिलाया। ग्रामीणों ने गांव को साफ और सुंदर बनाने के लिए श्रमदान अभियान शुरू किया। श्रमदान में ग्रामीणों का उत्साह कम नहीं हो इसके लिए समय-समय पर सीईओ शेंडे और ब्लॉक समन्वयक भी श्रमदान करने पहुंचे। बस अब ग्रामीणों ने श्रमदान को दिनचर्या का हिस्सा बनाकर को गंदगी मुक्त कर दिया है।
ग्रामीणों की एकजुटता ला रही बदलाव: जनपद पंचायत सीईओ मनीष शेंडे ने बताया ग्रामीण करपा को साफ और सुंदर बनाने के लिए एकजुट हो गए हैं। घर-घर शौचालय बन गए हैं। गांव गंदगी मुक्त है। अन्य गांवों के ग्रामीणों को भी समझाइश दी जा रही है।
कचरे से जैविक खाद बनाने में जुटे ग्रामीण : ग्रामीण राजू हजारे, महेश धारपुरे, मनोज कोरी, सुखराम हजारे ने बताया कचरा फंेक देते थे। अब कचरे से ग्राम पंचायत जैविक खाद बना रही है। इसमें ग्रामीण सहयोग कर रहे हैं। कचरा डालने का एक स्थान निर्धारित है। ग्रामीण जैविक और अजैविक कचरा जमा कर रहे हैं।
प्रत्येक घर में बने गए शौचालय
ग्रामीणों ने शौचालय का निर्माण भी कर लिया है। सरपंच किशोरी हजारे ने बताया 340 मकानों की बस्ती में 343 शौचालय का निर्माण दो महीनों में हो गया है। कुछ बुजुर्ग अभी भी खुले में शौच जाते हैं। जिन्हें लगातार शौचालय का उपयोग करने की समझाइश दी जा रही है।
पहल
hin_Deva hin_Deva hin_Deva hin_Deva hin_Deva hin_Deva npi_Deva